
Magnifica CetateNouă a Romanului ridicată de 
Ștefan cel Mare a ajuns ruină 
 
de Conf. univ. dr. George V Grigore 
 
Magnifica Cetate Nouă a Romanului a fost o fortificație din 
piatră ridicată de către Ștefan cel Mare în anul 1466. Fortăreața avea 
nu mai puțin de 7 turnuri legate între ele de ziduri de 4 metri grosime, 
dispuse în plan stelat. Împrejurul zidurilor erau săpate șanțuri de 
apărare pavate cu lespezi, prin care s-a revărsat apă din râul Siret. Dar 
ea, ca dealtfel și alte fortificații moldave, a fost distrusă în anul 1675 
din ordinul vizirului de către domnitorul Dumitrașcu Cantacuzino, tot 
la ordinele turcilor ce se temeau de apariția unor lupte de apărare, de 
revoltă a popoarelor asuprite.Ruinele acesteia se află în prezent pe 
malul stâng al Siretului, la 5km de orașul Roman. Aflată într-o 
continuă degradare la ora actuală, fortăreața nu a fost dată în 
circuitului turistic, din păcate. Aici, în comuna Gâdinți (jud. Neamț) a 
fost ctitorită și ridicată de Ștefan cel Mare această cetate. Ea a fost una 
dintre cetățile care alcătuiau planul de apărare al Moldovei. Cetatea 
nouă a Romanului a fost o fortificație puternică, realizată exclusiv 
din piatră, comparativ cu prima cetate a Romanului care a fost 
construită din lemn și pământ. Cetatea are particularitatea de a nu fi 
fost așezată într-o zonă greu accesibilă, ea fiind așezată pe un plan 
drept. Pentru apărare, împrejurul zidurilor s-au săpat șanțuri adânci 
pavate cu lespezi prin care s-a revărsat apă din râul Siret. Din cauza 
solului nisipos, la baza cetății s-a construit o rețea de bârne din lemn 
fixată cu stâlpi adânc îngropați.În timpul comunismului, din cauză că 
se afla în apropierea unei unități militare, nu s-a dorit renovarea și 
punerea acesteia în circuitul turistic și cultural. În prezent, Cetatea 

Nouă a Romanului este într-o continuă degradare, din ea mai 
rămânând doar ruine, câteva movile din pământ și piatră. 
Începând cu anul 2015, Cetatea Nouă a Romanului a intrat în 
atenţia autorităţilor. Primarul Romanului, primarul comunei Gâdinţi şi 
directorul Direcţiei pentru Cultură Neamţ s-au întâlnit pentru a găsi 
soluţii pentru restaurarea acestui monument de arhitectură de mare 
valoare istorică. Cetatea Nouă a Romanului cere să fie salvată și 
inclusă în circuitul turistic al județului Neamț, dar asta este o problemă 
veche, care s-a dovedit și dificilă, pe care autorităţile locale de la 
Gâdinţi, acolo unde sunt vestigiile cetății,  nu o pot rezolva, din lipsă 
de fonduri. Restaurarea cetăţii ridicată de domnitorul Ştefan, în 1466, 
a fost amplu discutată, de-a lungul anilor, de arheologi, specialişti din 
cadrul Direcţiei pentru Cultură Neamţ şi autorităţi locale, judeţene şi 
centrale.Laurenţiu Dan Leoreanu, primarul municipiului Roman, 
Vasile Băbuţă, primarul comunei Gâdinţi, şi Rocsana Josanu, 
directorul Direcţiei pentru Cultură Neamţ, s-au întâlnit pentru a căuta 
soluţii în vederea restaurării acestui important monument de 
arhitectură militară.„Autorităţile locale de la Gâdinţi nu dispun de 
fonduri pentru punerea în valoare a Cetăţii Noi a Romanului. De 
aceea, soluţia cea mai bună este preluarea în administrarea 
municipiului Roman a acestui important obiectiv şi începerea 
demersurilor necesare în vederea restaurării ei. Ştiu că primarul 
Leoreanu sprijină punerea în valoare a monumentelor istorice din 
municipiu şi a răspuns prompt solicitării noastre. La rândul său, 
primarul comunei Gâdinţi a înţeles necesitatea reabilitării acestui 
monument şi a fost de acord. A fost o întâlnire consultativă necesară. 
Am căzut de acord că toate instituţiile abilitate – Prefectura, Consiliul 
Judeţean, Direcţia pentru Cultură, Primăria Roman şi Primăria 
Gâdinţi – trebuie să colaboreze pentru identificarea de soluţii de 
finanţare a lucrărilor de reabilitare a Cetăţii Noi a Romanului”, a 
precizat Rocsana Josanu, directorul Direcţiei pentru Cultură 
Neamţ.Reprezentanţii acestor instituţii vor să se întâlnească din nou, 

pentru a găsi soluţia cea mai potrivită în vederea întocmirii unui 
proiect cu finanţare europeană.Cu mai bine de 15 ani în urmă, când 
satul Gâdinţi aparţinea de comuna Sagna, s-a făcut un proiect de 
restaurare a cetăţii, în vremea în care ministru al Culturii era 
academicianul cu origini romașcane Răzvan Theodorescu. Problema 
restaurării a fost ridicată în mai multe rânduri de primarul Romanului, 
Laurenţiu Dan Leoreanu, dar asigurarea fondurilor pentru reabilitarea 
cetăţii a fost un obstacol important.Dar astăzi, singura cetate construită 
integral de Ștefan cel Mare este fără proprietar, fără cadastru și fără 
speranțe. „Cercetările arheologice desfășurate în anii ’60, sub 
conducerea lui Lucian Chițescu, au prilejuit descoperirea unui fort 
principal, rectangular, prevăzut cu turnuri circulare, o incintă 
exterioară și un șanț de apărare în care ar fi fost revărsată apa 
Siretului și a cărui lățime variază între 30 și 50 m. Astăzi, exceptând 
șanțul de apărare, toate celelalte elemente sunt acoperite de vegetație 
forestieră”, ne-a declarat Constantin Preoteasa, arheolog în cadrul 
Complexului Muzeal Județean Neamț. „Investigațiile interdisciplinare 
recente, efectuate în cadrul proiectului derulat de Complexul Muzeal 
Județean Neamț și Universitatea «Friedrich-Alexander», din 
Erlangen-Nürnberg (Germania), au constat în realizarea unor 
prospecțiuni geofizice, fotografii aeriene cu drona și modelarea 
digitală a terenului. Acestora li se adaugă datele LiDAR, obținute cu 
sprijinul colegilor de la Facultatea de Geografie și Geologie din 
cadrul Universității «Alexandru Ioan Cuza» din Iași, cărora le 
mulțumim pe această cale. Investigațiile desfășurate în anii 2017 și 
2019 au urmărit, în principal, evoluția spațiului dintre incinta 
exterioară și șanțul de apărare, dat fiind faptul că distanța dintre cele 
două structuri este destul de mare. Prospecțiunile geomagnetice au 
arătat că amploarea programului constructiv este mult mai mare față 
de cel știut până în acest moment din literatura de specialitate, 
aceasta desfășurându-se până în șanțul de apărare. Așadar, istoria 
fortificației medievale este departe de a fi lămurită pe deplin, 

cercetările arheologice din anii ’60, surprinzând doar câteva secvențe 
din trecutul acesteia”. 
Primăria Gâdinți, amendată de Direcția pentru Cultură pentru 
nepăsare, s-a justificat în fața instanței, argumentând că monumentul, 
fiind de clasă A, chiar situat în comuna Gâdinți, nu se află în 
competența primăriei locale, ci a Ministerului Culturii. Ca atare, 
poliția de patrimoniu a amendat Ministerul Culturii, instituție care nu 
s-a interesat absolut deloc de soarta monumentului, dar a reacționat, 
prompt, la o amendă de 8.000 de lei și a contestat-o în instanță. A 
pierdut, desigur, dar acest lucru nu a avut niciun efect asupra 
instituției care gestionează patrimoniul cultural national și susține că 
amenda este un fel de cale de îndreptare a „păcătoșilor” cărora nu le 
pasă de obiectivele istorice pe care le au în proprietate. Ministerul 
Culturii este exact instituția care poate decide soarta Cetății Gâdinți și, 
de 17 ani, nu dă niciun semn de viață, exceptând contestarea unei 
amenzi. Asta în timp ce Primăria Gâdinți și Primăria Roman au făcut 
totuși niște demersuri, dar fără succes.Formularea „se caută soluția 
optimă” este, de fapt paravanul elegant sub care se ascunde lipsa 
completă de reacție a Ministerului Culturii. În anul 2003 a fost ultima 
încercare de renovare a cetății, dar tocmai atunci comuna Gâdinți s-a 
despărțit de Sagna și cetatea a rămas fără proprietar și, implicit, fără 
cadastru. Au trecut 17 ani de atunci și, în afară de interdicția de a 
cultiva terenul cu porumb, nimic nu s-a schimbat în privința ctitoriei 
lui Ștefan cel Mare. Și vorbim, totuși, despre unica cetate ridicată într-
un spațiu accesibil, pe malul Siretului, la 5 km de Roman. O cetate 
mândră care avea un nucleu de ziduri, cu 7 turnuri circulare, 
înconjurat de un șanț de apărare. Acum, din mândra cetate, abia se mai 
văd niște ruine, care vor dispărea, și ele, sub așteptarea 
„monumentală” a Ministerului Culturii.Și iată cum un posibil obiectiv 
turistic, o cetate mândră a lui Ștefan cel Marea (Cetatea Nouă a 
Romanului) ce ar atrage turiști și ar „vorbi” despre istoria noastră 
bogată „stă ascunsă în păpușoi”...  

Surse: ziarulderoman.ro; google.com; mesagerulneamt.ro; 
wikipedia.com 
 
 
 
 
Rămăşiţe din zidurile Cetăţii Noi a Romanului cod LMI NT-I-s-A-10502 
 
6 
 
 
Rămăşiţe din zidurile Cetăţii Noi a Romanului cod LMI NT-I-s-A-10502 
 
 
Planul fortificațiilor din Cetatea Nouă a Romanului  

Planul fortificațiilor din Cetatea Nouă a Romanului pe Google Map 
 
 
Vedere generală asupra locului în care se află ruinele Cetății Noi a Romanului 
